**Publiskās apspriešanas laikā no 10.februāra līdz 10.martam**

**saņemtie viedokļi par būvniecības ieceri Krišjāņa Valdemāra ielā b/n**

|  |  |  |
| --- | --- | --- |
| **Saņemtie viedokļi** | **Saņemto anketu skaits 301** | **Izvērtējums** |
| Noraidu ieceri, jo šajā kvartālā, it īpaši vietā, kur ir iecerēts būvēt daudzdzīvokļu māju, ir **ļoti aktīvi gruntsūdeņi**, būvniecības process var sabojāt esošo līdzsvaru un pasliktināt situāciju, kas var novest pie apkārt esošo māju pagrabu applūdināšanas, kā arī apdraudēt apkārt esošo māju nesošo konstrukciju un pamatu drošumu. Iecere plānota purvā. | **130** | Būvatļaujā tiks iekļauti projektēšanas nosacījumi, t.sk. pieprasot inženierizpētes dokumentus un citas prasības būvprojekta detalizācijai atbilstoši apbūves noteikumiem u.c. normatīvajiem aktiem. Būvniecības procesa laikā būvdarbu veicējs veic monitoringu un pastāvīgu uzraudzību ēkām, kas atrodas būvdarbu ietekmes zonā, lai varētu konstatēt, vai būvdarbu laikā ir vērojamas deformācijas, kā arī lai līdz minimumam samazinātu risku par savlaicīgi nepamanītām izmaiņām ēku stāvoklī. |
| Pēc būvniecības **netiks ievērots** **saules apgaismojuma standarts** attiecībā uz apkārt esošajām mājām | **130** | Būvprojektā minimālā sastāvā ir insolācijas aprēķins. Būvatļaujas nosacījumos tiks iekļauta prasība būvprojektā pilnā sastāvā detalizēti izskaidrot insolācijas nodrošināšanu apkārt esošo dzīvojamo māju dzīvokļu dzīvojamas telpās. Apbūves noteikumos noteiktie attālumi no projektējamās jaunbūves fasādēm līdz kaimiņu zemesgabalos esošo ēku fasādēm ir ievēroti. |
| Pēc būvniecības pabeigšanas **netiks nodrošināta automašīnu normāla kustība ļoti šauru piebraukšanas ceļu dēļ**. | **130** | Piebraucamais ceļš iekškvartāla zemesgabalam K. Valdemāra ielā b/n (kad. apz. 0100 024 2079) no Zirņu ielas puses ir juridiski noformēts kā koplietošanas satiksmes josla (ar platību 162 m2), šķērsojot pie ielas esošo zemesgabalu (kad. apz. 0100 024 2080) Zirņu ielā 8. Šī koplietošanas satiksmes josla no Zirņu ielas sarkanās līnijas līdz iekškvartāla zemesgabala robežai ir grafiski iezīmēta zemesgabala (kad. apz. 0100 024 2080) Zirņu ielā 8 Zemes robežu plānā. |
| Smagā tehnika būvniecības procesā **sabojās ceļus**. | **10** | Saskaņā ar Būvniecības likuma 20.panta pirmo daļu un trešo daļu būvdarbu veicējam ir pienākums apdrošināt savu civiltiesisko atbildību par tā darbības vai bezdarbības rezultātā nodarīto kaitējumu trešo personu dzīvībai un veselībai vai mantai nodarītajiem zaudējumiem. Trešās personas mantai nodarītie zaudējumi tiek novērtēti, ievērojot normatīvos aktus par apdrošināšanu. Apdrošināšanas atlīdzības apmērs tiek noteikts, pusēm vienojoties. |
| **Samazināsies zaļā zona**, vēsturiski šeit bijusi zaļā zona, tāpēc iedzīvotāji izvēlējušies šo vietu | **143** | Iekškvartāla zemesgabala K.Valdemāra ielā b/n (kad. apz. 0100 024 2079) atļautā izmantošana ir dzīvojamās apbūves teritorija, nevis apstādījumu teritorija. |
| Pret ieceri, bez viedokļa skaidrojuma | **29** |  |
| Būvniecības iecere **ierobežo Satversmes 105. pantā un 115. pantā noteiktās tiesības**, t.i., tiesības uz īpašumu, kā arī to, ka īpašumu nedrīkst izmantot pretēji sabiedrības interesēm, kā arī to, ka valsts aizsargā ikviena tiesības dzīvot labvēlīgā vidē. | **1** | Daudzdzīvokļu dzīvojamo māju privatizācijas procesā pašvaldība, ievērojot iedzīvotāju intereses, izdalīja pēc iespējas mazākus zemesgabalus dzīvojamo māju uzturēšanai un apsaimniekošanai, kas samazina iedzīvotāju maksājumus par zemesgabala uzturēšanu un lietošanu un kas izveidoja situāciju, ka privatizācijas procesā daudzos iekškvartālos izveidojas atsevišķi autonomi zemesgabali ar vai bez ēkām. Arī šo iekškvartāla zemesgabalu īpašniekiem ir tādas pašas tiesības izmantot savu zemesgabalu, kādas piešķirtas jebkura cita zemesgabala, kas izveidots privatizācijas procesā, īpašniekam.Būvniecība iekškvartāla zemesgabalā K.Valdemāra ielā b/n (kad. apz. 0100 024 2079) ir pieļaujama atbilstoši Rīgas vēsturiskā centra un tā aizsardzības zonas teritorijas plānojumam. |
| **Gaisa kvalitātes pasliktināšanās**  | **130** | Būvniecības iecere atbilst zemesgabala atļautajai izmantošanai. |
| Mājas būvniecības nav pāris dienu darbs un, ņemot vērā, ka ļoti cieši pieguļ četras garas mājas, visu šo laiku **tiks traucēts cilvēku miers un pārkāptas viņu tiesības,** piemēram, konstanta trokšņošana dēļ būvniecības darbiem no agra rīta līdz vēlam vakaram. **Daudzi cilvēki strādā no mājām - vai nu regulāri, vai nu arī dalīts darba laiks**.  | **1** | Būvniecība iekškvartāla zemesgabalā ir pieļaujama atbilstoši Rīgas vēsturiskā centra un tā aizsardzības zonas teritorijas plānojumam. Būvdarbi, kurus veic būvlaukumā saskaņā ar darbu organizēšanas projektu un darbu veikšanas projektu, lai uzbūvētu projektēto būvi, ir jebkura būvniecības procesa sastāvdaļa. |
| Pāris reizes gadā Zirņu ielas mājās **ir problēma ar ūdens padevi - plīst caurules** un lielākoties cauruļu plīsumi tiek konstatēti teritorijā, kur tiek plānota mājas būvniecība. Šobrīd samērā operatīvi ir iespēja veikt nepieciešamos remontdarbus un ātri atjaunot ūdens padevi. Sākot būvēt māju 1) ir liels risks, ka plīsumi caurulēs notiks ļoti bieži un šai teritorijai blakus pieguļošajās mājās konstanti būs problēmas ar ūdeni; 2) uzceļot māju, ja šajā teritorijā plīsīs ūdensvads, tad būs vēl lielākas problēmas operatīvi veikt remontdarbus un atjaunot ūdens padevi | **1** | Būvatļaujā tiks iekļauti projektēšanas nosacījumi jaunbūvei nepieciešamo inženiertīklu projektēšanai, ņemot vērā esošo situāciju zemesgabalā. |
| **Tikko notikušais netālu no paredzētās būvniecības vietas - Krišjāņa Valdemāra 117, Rīgā ir piemērs tam, kas notiks ar mājām, sākoties aktīvai būvniecībai.** Īpašumi tiks pakļauti vibrācijām, kas savukārt radīs plaisas īpašumos un padarīs ēkas neapdzīvojamas vai kā minimums radīs tām neatgriezenisku kaitējumu. Radīs draudus iedzīvotāju dzīvībai.  | **150** | Saskaņā ar Civillikuma 1084. pantu  katram būves īpašniekam, lai aizsargātu sabiedrisko drošību, jāuztur sava būve tādā stāvoklī, ka no tās nevar rasties kaitējums ne kaimiņiem, ne garāmgājējiem, ne arī tās lietotājiem.Būvniecības procesa laikā būvdarbu veicējs veic monitoringu un pastāvīgu uzraudzību ēkām, kas atrodas būvdarbu ietekmes zonā, lai varētu konstatēt, vai būvdarbu laikā ir vērojamas deformācijas, kā arī lai līdz minimumam samazinātu risku par savlaicīgi nepamanītām izmaiņām ēku stāvoklī. |
| Nepieļaut pieeju ēkai no Krišjāņa Valdemāra ielas 145 k-1 puses, arī operatīvajam transportam, jo tam pieejai ir jābūt no ēkas puses, kur būs plānotas stāvvietas.  | **4** | Visas jaunbūvei nepieciešamās autostāvvietas, kā arī stāvvieta operatīvajam transportam paredzēta privātā īpašumā esošā iekškvartāla zemesgabala K. Valdemāra ielā  b/n (kad. apz. 0100 024 2079) teritorijā. Piebraucamais ceļš iekškvartāla zemesgabalam K. Valdemāra ielā b/n (kad. apz. 0100 024 2079) ir juridiski noformēts kā “koplietošanas satiksmes josla ceļš)”, ievērojot spēkā esošos normatīvos aktus par dzīvojamo māju un zemesgabalu privatizāciju nodrošinot funkcionālo piekļūšanu no K. Valdemāra ielas puses piebraucamais ceļš – piekļuve kā “Koplietošanas satiksmes josla” ir reģistrēta, šķērsojot zemesgabalu K. Valdemāra ielā 145 k-1 (kad. apz. 0100 024 2078), un kas vienlaicīgi ir reģistrēts un arī kalpo kā Piebraucamais ceļš – piekļuve zemesgabalam K. Valdemāra ielā 145 k-3, un no Zirņu ielas puses piebraucamais ceļš – piekļuve kā “Koplietošanas satiksmes josla” ir reģistrēta, šķērsojot zemesgabalu Zirņu ielā 8 (kad. apz. 0100 024 2080). Abas “Koplietošanas satiksmes joslas (ceļš)” ir uzmērītas un iezīmētas Zemes gabalu robežu plānos un kā apgrūtinājums ir reģistrētas Valsts zemes dienesta Kadastrs.lv reģistrā. |
| Atkritumi tiks mesti Krišjāņa Valdemāra 145k1 vai Zirņu 8 miskastēs, jo projektam paredzētās atkritumu tvertnes ir paredzētas autostāvvietā uz kuru nav paredzēta izeja no mājas, loģiski, ka visi atkritumus metīs tuvākajās atkritumu tvertnēs - Krišjāņa Valdemāra 145k1 vai Zirņu 8. | **1** | Detalizēti jaunbūves un teritorijas labiekārtojuma risinājumi tiks izstrādāti būvprojekta pilnā sastāvā stadijā. Atkritumu konteineru (tvertņu) novietni izvieto tajā pašā zemesgabalā, uz kura atrodas būve, kuras izmantošanai tā nepieciešama.  |
| Pie ēkas ieejas nav paredzētas autostāvvietas - tas nozīmē, ka automašīnas īslaicīgai stāvēšanai, piegādes transporti u.c, tiks novietotas uz Krišjāņa Valdemāra 145k1 īpašumā esošā zemes gabala. | **1** | Saskaņā ar apbūves noteikumiem automašīnu stāvvietas ir jāizvieto uz tā paša zemesgabala, kura izmantošanai tās ir nepieciešamas. Visas jaunbūvei nepieciešamās autostāvvietas, kā arī stāvvieta operatīvajam transportam paredzēta privātā īpašumā esošā iekškvartāla zemesgabala K. Valdemāra ielā  b/n (kad. apz. 0100 024 2079) teritorijā.  |
| Gājēju plūsma starp autostāvvietu un ieeju ēkā tiek plānota pa apkārt esošajiem zemes gabaliem - pa apbūves gabalu nav paredzēta gājēju plūsma. | **1** | Detalizēti jaunbūves un teritorijas labiekārtojuma risinājumi tiks izstrādāti būvprojekta pilnā sastāvā stadijā. Gājēju celiņš ir paredzēts iekškvartāla zemesgabalā K. Valdemāra ielā  b/n (kad. apz. 0100 024 2079), nevis kaimiņu zemesgabalā. |
| Apbūves gabalam ir iespējams piebraukt no iekškvartāla ceļa, kurš atrodas vienā līmenī ar apbūves gabalu. | **1** | Šis nav iebildums |
| Iekškvartālā esošajai apbūvei ir raksturīgs, ka pa perimetru zemes reljefs ir augstāks un iekškvartāla līmenis ir zemāks. | **1** | Šis nav iebildums |
| Publiskās apspriešanas materiālā ir norādīta maldinoša informācija, kas būtiski ietekmē priekšstatu par plānoto apbūvi - pie ēkas ieejas uzrādītā autostāvvieta neatrodas uz apbūves gabala, bet Krišjāņa Valdemāra 145k1 īpašumā esošā zemes gabala. Lai radītu priekšstatu par plānotu skaisti apzaļumotu apbūvi ar daudz kokiem, tiek izmantoti uz apkārt esošajiem zemes gabaliem esošie koki. Arhitektūras sadaļā 5 stāvi, citur 6 - liecina par sākotnējo ieceri celt 5 stāvus un pēc tam mākslīgi paaugstināts stāvu skaits. | **1** | Visas jaunbūvei nepieciešamās autostāvvietas, kā arī stāvvieta operatīvajam transportam paredzēta privātā īpašumā esošā iekškvartāla zemesgabalā K. Valdemāra ielā b/n (kad. apz. 0100 024 2079). Zemesgabalā atļautais maksimālais apbūves stāvu skaits ir 6 stāvi. Nosakot atļauto būves augstumu, pieņem, ka viens stāvs ir 3,5 m augsts. Maksimālo būves augstumu nosaka maksimālo atļauto stāvu skaitu reizinot ar 3,5 m. |
| Nocirsto koku zaļā masa būtiski pārsniedz jauno koku zaļo masu. | **1** | Būvniecības iecere atbilst apbūves noteikumiem. |
| Šādā realizācijā tiek būtiski samazināts Krišjāņa Valdemāra 145k1 īpašumā esošo autostāvvietu skaits. Nav pieļaujams jaunbūves iedzīvotāju ērtību labad likvidēt apkārtējo īpašumu autostāvvietas. | **5** | Saskaņā ar apbūves noteikumiem automašīnu stāvvietas ir jāizvieto uz tā paša zemesgabala, kura izmantošanai tās ir nepieciešamas. Visas jaunbūvei nepieciešamās autostāvvietas, kā arī stāvvieta operatīvajam transportam paredzēta privātā īpašumā esošā iekškvartāla zemesgabalā K. Valdemāra ielā  b/n (kad. apz. 0100 024 2079).  |
| Ar Krišjāņa Valdemāra 145k1 zemes īpašniekiem nav saskaņota piekļūšana zemes gabalam pa īpašumā esošo zemi. Šāds saskaņojums netiks sniegts.  | **1** | Piebraukšana iekškvartāla zemesgabalam K. Valdemāra ielā b/n (kad. apz. 0100 024 2079) ir paredzēta no Zirņu ielas puses pa juridiski noformētu koplietošanas satiksmes joslu (platība 162 m2), šķērsojot pie ielas esošo zemesgabalu Zirņu ielā 8 (kad. apz. 0100 024 2080). Šī koplietošanas satiksmes josla no Zirņu ielas sarkanās līnijas līdz iekškvartāla zemesgabala robežai ir grafiski iezīmēta zemesgabala Zirņu ielā 8 (kad. apz. 0100 024 2080) Zemes robežu plānā (kas 16.10.2000. ir reģistrēts Rīgas pilsētas zemesgrāmatu nodaļas Rīgas pilsētas zemesgrāmatā (nodalījuma (folijas) Nr. 28193), uz Zemes robežu plāna ir zīmogs, ka šis nekustamais īpašums ir reģistrēts Nekustama īpašuma Valsts kadastra informācijas sistēmā). |
| Paredzētā apbūve pārsniedz apkārtējo ēku augstumu. Iekškvartālā esošā apbūve tiek veidota atbilstoši zemes reljefam - zemākajā vietā 6 stāvi un augstākajā vietā 5 stāvi - Krišjāņa Valdemāra 143k3, 5 stāvi - Zirņu 8, 6 stāvi - Zirņu 6. Jaunais projekts paredz būvēt 6 stāvus par atskaites punktu ņemot augstāko punktu apkārt esošajos zemes gabalos un pazemes autostāvvietu, kura pēc vizualizācijas izskatās pirmā stāva līmenī - reāli tiek paredzēts būvēt 7 stāvus, kur pirmais ir autostāvvieta. Šāds apbūves augstums būtiski pārsniedz Zirņu 6 esošās 6 stāvu ēkas augstumu. Lūdzu ņemt vērā faktu, ka apbūves gabals atrodas vienā līmenī ar Zirņu 6 apbūves gabala līmeni. | **1** | Iekškvartāla zemesgabala K. Valdemāra ielā  b/n (kad. apz. 0100 024 2079) atļautā izmantošana ir dzīvojamās apbūves teritorija, atļautais maksimālais apbūves stāvu skaits ir 6 stāvi. Nosakot atļauto būves augstumu, pieņem, ka viens stāvs ir 3,5 m augsts. Maksimālo būves augstumu nosaka maksimālo atļauto stāvu skaitu reizinot ar 3,5 m. |
| Ņemot vērā, ka ir paredzēts paaugstināt apbūves gabala grunts augstumu, nav skaidrs kā tas ietekmēs apkārt augošos kokus. Vai tas ir izvērtēts? Internetā lasīju viena arborista atzinumu, kur bija norādīts, ka grunts līmeni nevar paaugstināt vairāk par 10cm - savādāk kaitēs augošajam kokam. | **1** | Būvatļaujā tiks iekļauti projektēšanas nosacījumi, t.sk. prasības saglabājamo koku augtspējas nodrošināšanai, kas jāizpilda būvprojektā pilnā sastāvā. |
| Zemes gabalu Krišjāņa Valdemāra ielā vajadzētu izmantot citiem nolūkiem, piemēram, izveidot nelielu skvēru vai atpūtas zonu. | **3** | Jautājums par svēra vai atpūtas zonas ierīkošanu iekškvartāla zemesgabalā K. Valdemāra ielā  b/n (kad. apz. 0100 024 2079) risināms ar tā īpašniekiem.  |
| Teritorija būs pārāk blīvi apbūvēta, kas slikti ietekmēs iedzīvotāju dzīves kvalitāti | **15** | Būvniecība iekškvartāla zemesgabalā K. Valdemāra ielā  b/n (kad. apz. 0100 024 2079) ir pieļaujama atbilstoši Rīgas vēsturiskā centra un tā aizsardzības zonas teritorijas plānojumam. Maksimālā atļautā apbūves intensitāte zemesgabalā ir 160 %, minimālā brīvā teritorija ir 30 %. |
| Mājas būvniecība ir plānota tuvu bērnu dārzam. | **2** | Iekškvartāla zemesgabals K. Valdemāra ielā b/n (kad. apz. 0100 024 2079) robežojas ar daudzdzīvokļu māju zemesgabaliem, tas nerobežojas ar bērnudārza zemesgabalu.  |
| Pazemes autostāvvietas izbūve purvā nav iespējama. | **10** | Būvatļaujā tiks iekļauti projektēšanas nosacījumi, t.sk. pieprasot inženierizpētes dokumentus un citas prasības būvprojekta detalizācijai atbilstoši apbūves noteikumiem u.c. normatīvajiem aktiem.  |
| Projekts apdraud UNESCO pasaules kultūru un dabas mantojumu. | **150** | Iebildumā nav formulēts, kādā veidā tiek apdraudēta UNESCO Pasaules kultūras un dabas mantojuma vietas „Rīgas vēsturiskais centrs” (aizsardz. Nr. 852) teritorija.Iekškvartāla zemesgabals K. Valdemāra ielā b/n (kad. apz. 0100 024 2079) neatrodas UNESCO Pasaules kultūras un dabas mantojuma vietas „Rīgas vēsturiskais centrs” teritorijā. |
| Jaunā projekta iedzīvotājiem būs nepatīkams skats pa logu uz tuvu esošajām Hruščova laika tipa mājām | **13** | Šis nav iebildums par konkrēto būvniecības ieceri |